NOTĂ INFORMATIVĂ  
privind necesitatea elaborării proiectului de hotărâre de Guvern

**pentru aprobarea Regulamentului cu privire la activitatea grupului de lucru în domeniul achizițiilor publice**

|  |
| --- |
| **Denumirea autorului și după caz, a participanților la elaborarea proiectului** |
| Ministerul Finanțelor |
| **Condițiile ce au impus elaborarea proiectului de act normativ și finalitățile urmărite** |
| Proiectul hotărârii Guvernului pentru aprobarea Regulamentului cu privire la activitatea grupului de lucru în domeniul achizițiilor publice a fost elaborat pentru realizarea acțiunilor prevăzute în pct. 273 al Planului Național de Acțiuni pentru Implementarea Acordului de Asociere pentru perioada 2017-2019, aprobat prin Hotărîrea Guvernului nr. 1472/2016, care prevede elaborarea măsurilor de punere în aplicare a prevederilor Legii 131/2015 privind achizițiile publice, precum și în scopul realizării prevederilor art.79 alin.(7) din Legea nr. 131/2015 privind achizițiile publice.  Prezentul Regulament stabilește condiții generale și specifice privind crearea grupului de lucru în domeniul achizițiilor publice, care iniţiază şi desfăşoară proceduri de atribuire a contractului de achiziție publică pentru satisfacerea necesităţilor autorităţii contractante sau asociaţiei de autorităţi contractante. |
| **Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Actul normativ nu are drept scop armonizarea legislației naționale cu legislația Uniunii Europene. |
| **Principalele prevederi ale proiectului și evidențierea elementelor noi** |
| Regulamentul oferă o claritate privind activitatea grupului de lucru în procesul de inițiere și desfășurare a procedurilor de achiziții publice, examinare și evaluare a ofertelor, și anume:   1. elaborarea documentației de atribuire, inclusiv Documentul unic de achiziții european și alte documente aplicabile în cadrul procedurilor de achiziție publică; 2. întocmirea documentelor necesare pentru sancționarea operatorului economic în cazul îndeplinirii necorespunzătoare a clauzelor contractuale; 3. publicarea documentației de atribuire și recepționarea ofertelor în cadrul SIA „RSAP”;   Prevederile noi introduse oferă o claritate privind activitatea grupului de lucru în procesul de inițiere și desfășurare a procedurilor de achiziții publice, examinare și evaluare a ofertelor. |
| **Fundamentarea economico-financiară** |
| Implementarea proiectului respectiv nu necesită alocarea unor mijloace financiare suplimentare din bugetul de stat. |
| **Modul de încorporare a actului în cadrul normativ în vigoare** |
| Prezentul proiect este elaborat în contextul noilor modificări legislative. Redacția nouă a proiectului de hotărâre depășește cu 30% schimbările și completările necesare pentru ajustarea Hotărârii de Guvern nr.667/2016 privind aprobarea Regulamentului cu privire la activitatea grupului de lucru pentru achiziții, prin urmare se impune abrogarea actului normativ Hotărârea Guvernului nr.667/2016.  Ținând cont de prevederile art. II, alin. (2) din Legea nr.169/2018 pentru modificarea Legii nr.131/2015 privind achizițiile publice, se propune data intrării în vigoare a prezentei hotărâri, data publicării în Monitorul Oficial. |
| **Avizarea și consultarea publică a proiectului** |
| În scopul respectării prevederilor Legii nr.239 din 13 noiembrie 2008 privind transparența în procesul decizional, proiectul hotărârii este plasat pe pagina web oficială a Ministerului Finanţelor www.mf.gov.md, compartimentul Transparența decizională/Procesul decizional, cât și pe www.particip.gov.md |

**Viceprim-ministru,**

**Ministru al Finanțelor Serghei PUȘCUȚA**